VIDEO Șeful Ambulanței din Constanța a venit din concediu pentru a interveni personal când Viorica Dăncilă a acordat primul ajutor în timpul unui eveniment electoral

Șeful Serviciului Județean de Ambulanță Constanța, Laurențiu Bădescu, a venit din concediu pentru a interveni personal în momentul în care Viorica Dăncilă, premier la acea vreme, i-a acordat primul ajutor unui bărbat care participa la evenimentul electoral organizat de PSD într-o localitate din județ.

Laurențiu Bădescu și-a depus cererea de concediu la Ministerul Sănătății în 9 octombrie și solicita să i se acorde 13 zile de odihnă, până în 22 octombrie. Evenimentul electoral organizat în orașul Murfatlar cu ocazia vizitei Vioricăi Dăncilă a avut loc în 17 octombrie, adică în timp ce șeful Ambulanței Constanța era în toiul concediului.

În timpul evenimentului, unui bărbat i s-a făcut rău, iar Viorica Dăncilă i-a acordat primul ajutor după care a fost apelat serviciul 112. În ambulanța care a venit la fața locului se afla chiar șeful serviciului care, de fapt, ar fi trebuit să fie în concediu. În filmulețul atașat, Laurențiu Bădescu poate fi văzut chiar lângă Viorica Dăncilă, ajutându-l personal pe bărbatul care avea nevoie de îngrijiri medicale.

Laurențiu Bădescu nu a răspuns întrebărilor G4Media până la publicarea materialului. Vom reveni cu punctul său de vedere atunci când îl vom primi.

foto: Laurențiu Bădescu, șeful Serviciului de Ambulanță Constanța, intervenind personal la un eveniment electoral al Vioricăi Dăncilă deși acesta se afla în concediu/ sursa foto: captură video amator